Kisvárosi fotográfia
A patikának üvegajtajában
Búsul búsul
Egy gyógyszerészsegéd.

És fuvolája egyre fujdogálja
Szegény, szegény
Egyűgyű énekét.

Ha elmehetnék innen messze tájra,
Igen, igen,
Így szól a fuvola.

Csak menni, menni, mindörökre menni,
tovább, tovább
S nem tudni, hogy hova.

A temetésemen sok nefelejts lesz,
Virág, virág,
Virágos sir fogad.

Fiatal szája így rikatja folyton
Búsan, búsan,
Az ódon sípokat.

Ki tudja mért, s ki tudja, hogy mióta?
Zenél, zenél
S ki tudja, hova jut?

Az ablakon lenéz egy szőke asszony.
Lenéz, lenéz.
De oly sötét az út.

Olajlámpája vérvörösen ég már,
Lobog, lobog
És künn köd és homály.

Kopott ezüsbillentyűkön az újja
S az ősz, az ősz
Ő véle fuvolál...

(Szabadka.)
 
Versek